CELEX: 32015D1534
Language: et
Date: 2015-05-07 00:00:00
Title: Nõukogu otsus (EL) 2015/1534, 7. mai 2015, seisukoha kohta, mis võetakse Euroopa Liidu nimel Rahvusvahelise Mereorganisatsiooni merekeskkonna kaitse komitee 68. istungjärgul ja meresõiduohutuse komitee 95. istungjärgul MARPOLi konventsiooni, SOLASi konventsiooni ja heitgaasi puhastussüsteemide 2009. aasta suuniste muudatuste vastuvõtmise kohta

16.9.2015   
            
            
               ET
            
            
               Euroopa Liidu Teataja
            
            
               L 240/61
            
         NÕUKOGU OTSUS (EL) 2015/1534,
   7. mai 2015,
   seisukoha kohta, mis võetakse Euroopa Liidu nimel Rahvusvahelise Mereorganisatsiooni merekeskkonna kaitse komitee 68. istungjärgul ja meresõiduohutuse komitee 95. istungjärgul MARPOLi konventsiooni, SOLASi konventsiooni ja heitgaasi puhastussüsteemide 2009. aasta suuniste muudatuste vastuvõtmise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 100 lõiget 2 ja artikli 218 lõiget 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Liidu tegevuse eesmärk meretranspordi sektoris peaks olema suurendada meresõiduohutust ja kaitsta merekeskkonda.
            
         
               (2)
            
            
               Rahvusvahelise Mereorganisatsiooni (IMO) merekeskkonna kaitse komitee (MEPC) kiitis oma 67. istungjärgul heaks rahvusvahelise laevade põhjustatava merereostuse vältimise konventsiooni (MARPOL) muudatused. Eeldatavasti võetakse kõnealused muudatused vastu 2015. aasta mais toimuval MEPC 68. istungjärgul.
            
         
               (3)
            
            
               IMO saastamise vältimise ja sellele reageerimise allkomitee (PPR) kiitis oma 2. istungjärgul heaks heitgaasi puhastussüsteemide 2009. aasta suuniste („2009. aasta suunised”) muudatusettepanekud. Eeldatavasti võetakse kõnealused muudatused vastu 2015. aasta mais toimuval MEPC 68. istungjärgul.
            
         
               (4)
            
            
               Rahvusvahelise Mereorganisatsiooni meresõiduohutuse komitee (MSC) kiitis oma 94. istungjärgul heaks rahvusvahelise konventsiooni inimelude ohutusest merel (SOLAS) muudatused. Eeldatavasti võetakse kõnealused muudatused vastu 2015. aasta juunis toimuval MSC 95. istungjärgul.
            
         
               (5)
            
            
               MARPOLi I ja II lisa muudatustega kehtestatakse polaarvetes sõitvate laevade rahvusvahelise koodeksi („polaarkoodeks”) eelnõu vastuvõtmisega seonduvad meetmed, et muuta polaarkoodeks kohustuslikuks. Polaarkoodeksiga laiendatakse praegust MARPOLis sätestatud keeldu heita merre naftat ja mürgiseid vedelikke Antarktikas polaaralade vetele. Euroopa Parlamendi ja nõukogu direktiivi 2005/35/EÜ (1) artiklis 4 koostoimes artikli 3 lõikega 1 on sätestatud, et liikmesriigid tagavad, et laevadelt pärinevate saasteainete merreheitmist, kaasa arvatud sellise heitmise vähemtähtsaid juhtumeid, käsitletakse rikkumisena, kui see toimub tahtlikult, ettevaatamatuse või tõsise hooletuse tõttu. Direktiivi artikli 5 lõikes 1 sätestatakse, et saasteainete merreheitmist ei käsitleta rikkumisena, kui see vastab muu hulgas MARPOLi I lisa reeglites 15 ja 34 sätestatud tingimustele. Nii reegel 15 kui 34 kuuluvad nende MARPOLi reeglite hulka, mis IMO dokumendi MEPC 67/20 lisas 11 sätestatud muudatuste vastuvõtmisel muutuvad. Kõnealused muudatused mõjutavad seetõttu direktiivis 2005/35/EÜ nimetatud rikkumiste ulatust ning kuuluvad seetõttu liidu ainupädevusse.
            
         
               (6)
            
            
               2009. aasta suuniste muudatustega kehtestatakse arvutustel põhinev metoodika selliste laevaseadmetega ühendatud märgpuhastite katsetamiseks, mida kas ei tohi katsetada suurel koormusel või mida ei tohi üldse katsetada laeva seisuajal sadamas. Nimetatud küsimusi käsitletakse nõukogu direktiivi 1999/32/EÜ (2) artiklis 4c ja II lisas ning II lisa on koostatud 2009. aasta suuniste põhjal, mida muudetakse.
            
         
               (7)
            
            
               SOLASi konventsiooni reegli II-2/20.3.1.2.1 muudatustega lubatakse ventilaatoreid käitada väiksema arvu õhuvahetustega, kui reisilaeva sõiduki-, erikategooria- ja ro-ro-ruumides on olemas õhu kvaliteedi kontrolli süsteem. Euroopa Parlamendi ja nõukogu direktiivi 2009/45/EÜ (3) artikli 6 lõike 2 punkti a alapunktis i on sätestatud, et uued A-klassi reisilaevad peavad täielikult vastama 1974. aasta SOLASi konventsiooni, sealhulgas reegli II-2/20.3 nõuetele. Seetõttu on vastuvõetavatel muudatustel otsene õiguslik mõju direktiivile 2009/45/EÜ. Need muudatused, niivõrd kui need mõjutavad kohalikke rannasõite tegevaid reisilaevu, kuuluvad liidu ainupädevusse.
            
         
               (8)
            
            
               Liit ei ole IMO liige ega eespool osutatud konventsioonide osaline. Seepärast on vajalik, et nõukogu volitaks liikmesriike väljendama liidu nimel võetavat seisukohta ja kinnitama oma nõusolekut, et kõnealused muudatused on nende suhtes siduvad, sel määral, mil need kuuluvad liidu ainupädevusse,
            
         ON VASTU VÕTNUD KÄESOLEVA OTSUSE:
   Artikkel 1
   Liidu nimel võetav seisukoht IMO merekeskkonna kaitse komitee 68. istungjärgul on nõustuda vastu võtma järgmised muudatusettepanekud:
   
               i)
            
            
               MARPOLi I ja II lisa muudatused, mis on sätestatud IMO dokumendi MEPC 67/20 lisas 11;
            
         
               ii)
            
            
               heitgaasi puhastussüsteemide 2009. aasta suuniste muudatused, mis on sätestatud IMO dokumendi PPR 2/21 lisas 1.
            
         Artikkel 2
   Liidu nimel võetav seisukoht IMO meresõiduohutuse komitee 95. istungjärgul on nõustuda vastu võtma järgmised muudatusettepanekud:
   
               —
            
            
               SOLASi konventsiooni reegli II-2/20.3.1.2.1 muudatused, mis on sätestatud IMO dokumendi MSC 94/21/add.1 lisas 11.
            
         Artikkel 3
   Artiklites 1 ja 2 sätestatud liidu nimel võetavat seisukohta väljendavad IMOsse kuuluvad liikmesriigid, tegutsedes ühiselt liidu huvides.
   Artikkel 4
   Artiklites 1 ja 2 osutatud seisukohtadesse võib teha vormilisi ja ebaolulisi muudatusi, ilma et nimetatud seisukohti oleks vaja muuta.
   Artikkel 5
   Liikmesriike volitatakse andma liidu huvides oma nõusolek, et artikli 1 lõikes 2 osutatud muudatused on nende suhtes siduvad, sel määral, mil need kuuluvad liidu ainupädevusse.
   Artikkel 6
   Käesolev otsus on adresseeritud liikmesriikidele.
   
      Brüssel, 7. mai 2015
      
         
            Nõukogu nimel
         
         
            eesistuja
         
         E. RINKĒVIČS
      
   
   
      (1)  Euroopa Parlamendi ja nõukogu 7. septembri 2005. aasta direktiiv 2005/35/EÜ, mis käsitleb laevade põhjustatud merereostust ning karistuste kehtestamist merereostusega seotud rikkumiste eest (ELT L 255, 30.9.2005, lk 11).
   
      (2)  Nõukogu 26. aprilli 1999. aasta direktiiv 1999/32/EÜ, mis käsitleb väävlisisalduse vähendamist teatavates vedelkütustes ja millega muudetakse direktiivi 93/12/EMÜ (EÜT L 121, 11.5.1999, lk 13).
   
      (3)  Euroopa Parlamendi ja nõukogu 6. mai 2009. aasta direktiiv 2009/45/EÜ reisilaevade ohutuseeskirjade ja -nõuete kohta (ELT L 163, 25.6.2009, lk 1).